SKRIFTLIG FORESPØRGSEL E-0904/01

af Elisabeth Schroedter (Verts/ALE) til Kommissionen

(28. marts 2001)

Om: EU-omspændende tilladelse til dieselmortorkøretøjer, der bruger koldtpresset rapsolie som brændstof

I artikel 24 i de tyske bestemmelser om autorisation til vejtransport hedder det, at anvendelse af koldtpresset rapsolie som brændstof i dieselmotorkøretøjer ikke berører disses standardtypegodkendelse.

Følgelig omstilles der i Tyskland hver uge flere hundrede dieselmotorkøretøjer til kørsel med koldtpresset rapsolie. Samtidig spørger ejerne af sådanne motorkøretøjer sig selv, om dette berører deres rejsefrihed i Den Europæiske Union.

Kan Kommissionen derfor besvare følgende spørgsmål:

- I hvilke af EU's medlemsstater findes der ingen standardtypegodkendelse for dieselmotorkøretøjer, der er omstillet til koldtpresset rapsolie?

- Forudser man, at disse restriktive regler bliver afskaffet i de pågældende medlemsstater?

- I givet fald hvornår?

- I benægtende fald hvorfor ikke?

- Hvad har Kommissionen hidtil iværksat for at sikre ensartede bestemmelser om autorisation for rapsoliedrevne motorkøretøjer i EU's medlemsstater, som vil muliggøre en grænseoverskridende turisttrafik?

- Hvilke foranstaltninger har Kommissionen hidtil iværksat med henblik på at fremme anvendelsen af rapsolie som erstatning for dieselolie?

Svar afgivet på Kommissionens vegne af Erkki Liikanen

(13. juni 2001)

Det er for øjeblikket ikke muligt i nogen medlemsstat at få en standardtypegodkendelse til et dieselmotorkøretøj, der bruger rapsolie som brændstof.

Rapsolie hører til gruppen af methylestere og kan anvendes som strækmiddel eller som erstatning for dieselolie. Man anvender på samme måde solsikke-, palme-, soja- og salatolie samt dyrefedt. I en række dieselmotorkøretøjer af nyere dato kan der anvendes dieselolie med et lavt indhold af methylester. Dette gælder især for Frankrig, hvor methylester tilsættes dieselolien. Bilproducenterne er dog tilbageholdende med hensyn til at anvende methylester som brændstof til dieselmotorer.

Sammenlignet med ren dieselolie kan anvendelsen af methylestere medføre, at der samler sig flere urenheder i motoren, og at motorpakningerne samt øvrige elastomerer udsættes for en højere grad af slitage. Der kan tillige opstå forøgede korrosionsproblemer, idet methylestere besidder hygroskopiske egenskaber.

Det er endvidere blevet fastslået, at indholdet af nitrogenoxider i udstødningen forøges, hvis en dieselmotor kører på brændstof tilsat methylester i stedet for ren dieselolie.

Hvis ejeren af et dieselmotorkøretøj eksempelvis anvender methylestere såsom rapsolie som brændstof til sit motorkøretøj, medfører det ikke, at standardtypegodkendelsen bliver ugyldig, idet bilproducenten ikke har mulighed for at kontrollere, hvilke former for brændstoffer der findes til allerede godkendte køretøjer. Det er den enkelte ejer, der har ansvaret for den korrekte brug af motorkøretøjet. Det er derimod myndighederne, der skal kontrollere, at methylestere anvendes korrekt som brændstof i motorkøretøjer.

Dette resulterer dog ikke i en begrænsning af den grænseoverskridende trafik af køretøjer. Hvis man har påfyldt rapsolie på sit motorkøretøj i eksempelvis Tyskland, er det fortsat tilladt at køre til en anden medlemsstat og tanke motorkøretøjet op med normal dieselolie.

Man agter at behandle problemet omkring anvendelsen af methylestere i dieselolie inden for rammerne af den årlige arbejdsplan, som udarbejdes af Kommissionens arbejdsgruppe for emissioner fra motorkøretøjer (MVEG). Der kan i givet fald fastsættes specifikke krav til emissionsgrænseværdierne og til motorkøretøjer, der bruger rapsolie eller enhver anden form for methylestere. Der skal muligvis udvikles specifikationer for test af dieselbrændstoffer, der indeholder methylestere.

Såfremt det anses for at være nødvendigt at indføre sådanne krav, vil direktiverne om emissioner også blive tilpasset så hurtigt som muligt for at udvide anvendelsesområdet for den europæiske standardtypegodkendelse til motorkøretøjer med henblik på at anvende nye brændstoffer såsom methylestere.

Fællesskabets forsknings- og udviklingsprogrammer har i næsten 20 år ydet en markant støtte til udviklingen af biobrændstoffer inklusive rapsolie. Mere end halvdelen af alle de projekter inden for Fællesskabet, som omhandler fremstillingen og anvendelsen af rapsolie, har modtaget et tilskud fra Fællesskabet. Disse programmer har således ydet et markant bidrag til den forestående markedsføring af biodiesel.

For øjeblikket er Kommissionen i færd med at udarbejde en meddelelse om biobrændstoffer, som indeholder et forslag til et direktiv om indførelsen af biobrændstoffer. Udarbejdelsen af dette direktiv befinder sig stadig i første fase, men brugen af rapsolie som erstatning for dieselolie vil udgøre en vigtig del af dette direktiv.

Derudover har Kommissionen for nylig offentliggjort et udbud om en undersøgelse af den samlede miljøbelastning forårsaget af nye fremtidige former for brændstoffer til motorkøretøjer samt motorkøretøjskoncepter. Denne undersøgelse vil fokusere på den grænseoverskridende transport og vil omfatte koncepter, der sigter mod at imødegå den truende klimaforandring og samtidig også forbedre situationen med hensyn til andre klimaproblemer eller i det mindste ikke sætte de allerede opnåede resultater på spil.